答盈盈
作者：王山
朝代：宋

paragraphs: 東風豔豔桃李鬆，花園春入屠酥濃。
龍腦透縷鮫綃紅，鴛鴦十二羅芙蓉。
盈盈初見十五六，眉試青膏鬢垂綠。
道字不正嬌滿懷，學得襄陽大隄曲。
阿母偏憐掌上看，自此風流難管束。
鶯啄含桃未嚥時，便會郎時風動竹。
日高一丈羅窗晚，啼鳥壓花新睡短。
膩雲纖指擺還偏，半被可憐留翠暖。
淡黄衫袖仙衣輕，紅玉欄干粧粉淺。
酒痕落腮梅忍寒，春羞入眼横波豔。
一縷未消山枕紅，斜睇整衣移步嬾。
才如韓壽潘安亞，擲果竊香心暗嫁。
小花靜院酒闌珊，别有私言銀燭下。
簾聲浪皺金泥額，六尺牙牀羅帳窄。
釵横啼笑兩不分，歷盡風期腰一搦。
若敎飛上九天歌，一聲自可傾人國。
嬌多必是春工與，有能動人情幾許。
前年按舞使君筵，睡起忍羞頭不舉。
鳳凰簫冷曲成遲，凝醉桃花過風雨。
阿盈阿盈聽我語，勸君休向陽臺住。
一生縱得楚王憐，宋玉才多誰解賦。
洛陽無限青樓女，袖籠紅牙金鳳縷。
春衫粉面誰家郎，只把黄金買歌舞。
就中薄倖五陵兒，一日冷心玉如土。
雲零雨落正堪悲，空入他人夢來去。
浣花溪上海棠灣，薛濤朱戶皆金鐶。
韋皋筆逸玳瑁落，張佑盞滑琉璃乾。
壓倒念奴價百倍，興來奇怪生毫端。
醉眸覷紙聊一掃，落花飛雪聲漫漫。
夢得見之爲改觀，樂天更敢尋常看。
花間不肯下翠幕，竟日烜赫羅雕鞍。
掃眉塗粉迨七十，老大始頂菖蒲冠。
至今愁人錦江口，秋蛩露草孤墳寒。
盈盈大雅真可惜，爾身此後不可得。
滿天風月獨倚闌，醉岸濃雲呼佚墨。
久之不見予心憶，高城去天無幾尺。
斜陽衡山雲半紅，遠水無風天一碧。
望眼空遙沈翠翼，銀河易闊天南北。
瘦盡休文带眼移，忍向小樓清淚滴。